苏辙
次韵子瞻题孙莘老墨妙亭
高岸为谷谷为陵，一时豪杰空飞腾。
身随造化不复返，忽若野雀逢苍鹰。
当年碑刻最深固，风吹土蚀消无棱。
遗文漫灭雨中迹，翠石断裂春后冰。
古坟欲毁野庙废，行人不去往鞍凭。
书生耽玩立风雪，饥驴厌苦疲奴憎。
爱之欲取恨无力，旋揉翠墨濡黄缯。
不如好事孙太守，牛车徙置华堂登。
绕墙罗列耀珪璧，罢燕起读留宾朋。
却思遗迹本安在，原隰处处荒榛藤。
田夫野老谁复顾，鬼火夜照来寒灯。
废兴聚散一如此，反使涕泗沾人膺。